داستان امیر حمزہ

داستان امیر حمزہ ایک بہادر شخص حمزہ بن ازرک کی فرضیہ داستان ہے یہ پرانے اردو داستانوں میں مشہور ترین ہے اس کا تعلق مغل بادشاہ اکبر سے ہے جو داستان سننے کے شوقین تھے۔ریختہ: داستان امیز حمزہ اخذ کردہ بتاریخ 2 جولائی 2017ء داستانِ امیر حمزہ کا شمار اردو ادبِ عالیہ (کلاسیک) میں ہوتا ہے جسے کئی مصنفین نے اپنے اپنے انداز میں بیان کیا۔ یہ داستان فارسی ادب سے اردو ادب میں منتقل ہوئی لیکن اسے اردو میں کہیں زیادہ مقبولیت حاصل ہوئی۔

 مرکزی موضوع 
گو کہ داستان امیر حمزہ آٹھ بڑے ضخیم دفتروں پر پھیلی ہوئی ہے لیکن داستان گویوں نے اس کا ایک خاص مرکزی خیال متعین کیا ہے اور پوری داستان میں ایک مخصوص فضا قائم برقرار رکھی ہے۔ چنانچہ داستان کا قاری اثنائے مطالعہ صاف محسوس کرتا ہے کہ یہ پوری داستان ابتدا سے انتہا تک شوکتِ اسلام کے غلبہ، کفار کے مقابلہ پر اہل اسلام کی فتح اور مسلمانوں کے استیلا کے گرد گھومتی ہے۔ اس مرکزی موضوع پر کلام کرتے ہوئے شمس الرحمن فاروقی لکھتے ہیں: "داستان کا بنیادی موضوع 'شوکتِ دینِ حق بیان کرنا ہے'۔ داستان میں اسلام اور خدا پرستی کا ذکر بہت ہے لیکن اس کی تہذیب زیادہ تر غیر اسلامی نہیں تو نامذہبی (Secular) ضرور ہے۔ کہیں کہیں ہندو مذہب کا ذکر داستان میں ہے لیکن ہندو مذہب کو اسلام کے خلاف صف آرا نہیں دکھایا گیا ہے۔ مجموعی حیثیت سے اسلام (خاص کر شیعی اسلام) کو برحق اور باقی ہر مذہب کو باطل ضرور قرار دیا گیا ہے لیکن گیان چند جین کا یہ خیال غلط ہے کہ داستان میں اسلام اور ہندو مذہب کو ایک دوسرے کے مقابل جنگ آزما دکھایا گیا ہے۔ داستان میں ہندو مذہب اور اسلام کی جنگ نہیں ہے۔ حقیقت یہ ہے کہ داستان میں جگہ جگہ مذہب اسلام کے فروغ اور کہیں کہیں مندروں کے انہدام اور مساجد کے قیام کے ذکر کے باوجود داستان کی فضا مجموعی طور پر غیر مذہبی ہے اور اس کے کسی بھی 'اسلامی' ہیرو کو کسی تاریخی اسلامی کردار پر مبنی نہیں قرار دیا جا سکتا۔ داستان پر ہندو رسم و رواج کا اثر بہت واضح ہے۔ اس کی ایک مثال خودکشی ہے جو اسلام میں حرام ہے لیکن داستان کے بہت سے اہم کردار اپنی ناموس کو بچانے یا غیرت مندی کے باعث خودکشی کر لیتے ہیں۔ ان میں سب سے اہم خودکشی امیر حمزہ کی عزیز ترین بیوی اور اولین و بہترین معشوقہ اور شاہ قباد کی ماں مہر نگار کی خودکشی ہے۔"ساحری، شاہی، صاحب قرانی: داستان امیر حمزہ کا مطالعہ جلد سوم از شمس الرحمن فاروقی، قومی کونسل برائے فروغ اردو زبان، طبع اول 2006ء، ص: 186

 میرِ قصہ امیر حمزہ 
داستان امیر حمزہ کے مرکزی کردار امیر حمزہ کے متعلق محققین نے مختلف قیاس آرائیاں کی ہیں۔ تاہم اس پر محققین متفق ہیں کہ اس داستان میں مذکور امیر حمزہ عم رسول محمد نہیں ہیں بلکہ یہ کوئی اور حمزہ ہیں۔ ڈاکٹر سلیم اختر نے درست لکھا ہے کہ جب داستان کے تمام واقعات غیر حقیقی ہیں تو اس کا "ہیرو" کیسے حقیقی فرد ہو سکتا ہے۔ اس نوع کی داستانوں میں ناموں کی مشابہت اتفاقی ہوتی ہے، لہذا ان کی بنا پر شخصیات کی حقیقت کا کھوج لگانا بے سود ہے۔ جس طرح الف لیلیٰ کے بغداد اور ہارون الرشید کا حقیقت سے کوئی تعلق نہیں، اسی طرح داستان کا امیر حمزہ اور حمزہ بن عبد المطلب بھی ایک نہیں ہیں۔اردو ادب کی مختصر ترین تاریخ از ڈاکٹر سلیم اختر، ص 277 اسی طرح امیر حمزہ کی شخصیت اور اس کے تاریخی وجود پر گفتگو کرتے ہوئے گیان چند جین لکھتے ہیں:

مرزا محمد سعید دہلوی نے اپنی کتاب مذہب اور باطنی تعلیم میں بھی اسی خیال کو ظاہر کیا ہے۔ چنانچہ وہ رقم طراز ہیں:

 مرکزی کردار 
داستان امیر حمزہ جیسی طویل، متنوع اور تخلیقیت سے بھرپور داستان کے کرداروں کا شمار خاصا مشکل ہے۔ داستان میں ہر لمحے نئے کردار اپنی بھرپور توانائی کے ساتھ جلوہ گر ہوتے اور اپنی حرکات سے قارئین/سامعین کو ششدر اور محظوظ کرتے ہیں، ایسی صورت میں تمام کرداروں کی مکمل فہرست تیار کرنا بے جا طوالت کا باعث ہے۔ چنانچہ ذیل میں صرف انھی اشخاص کے نام درج فہرست ہیں جنھیں داستان میں مرکزی اہمیت دی گئی ہے یا قصہ میں جن کا کردار اپنے سامعین و قارئین پر غیر معمولی تاثر چھوڑتا ہے۔

 کرداروں کی فہرست 
 شمار  نام  مختصر تفصیل 1  امیر حمزہ  امیر حمزہ داستان کا سب سے مشہور کردار ہے۔ قطعہ میرِ قصہ امیر حمزہ ملاحظہ فرمائیں 2  عمرو عیار  عمرو عیار داستان کے مشہور ترین کرداروں میں سے ایک ہے۔ عمرو عیار کے پاس ایک زنبیل ہوتی ہے جس سے وہ جو چاہے نکال سکتا ہے۔ 3  افراسیاب  امیر حمزہ اور عمرو عیار کے بعد داستان کا سب سے قابل ذکر کردار 4  القش  نوشیرواں کے باپ اور بادشاہِ مدائن قباد کامران کا وزیر 5  الماس جادوگر  ہفت پیکر کا ساتھی 6  برہمن  جلیل القدر ساحر جو امیر حمزہ کا حامی بن جاتا ہے۔ 7  بزر جمہر  ایک حکیم و دانا جو خواجہ بخت جمال کا بیٹا ہے اور اس کی موت کے بعد پیدا ہوتا ہے۔ نوشیرواں کا وزیر بھی ہے اور امیر حمزہ کی پیدائش پر اسے "امیر حمزہ صاحبقراں" کا لقب دیتا ہے۔ 8  بہزاد  امیر حمزہ کے خادم مقبل ابن قبیل کا فرزند۔ مہر نگار کا دفاع کرنے کی کوشش کرتا ہے لیکن اس کی جان نہیں بچا سکتا۔ 9  تلبیس  ایک عیار جو عمرو عیار کو زک پہنچا کر امیر حمزہ کو پکڑ لے جانے میں کامياب ہو جاتا ہے 10  حمزہ ثانی  امیر حمزہ کا فرزند جو فیروزہ گوہر تاج دار بنت نوشیرواں کے بطن سے ہے 11  خواجہ بخت جمال  بزر جمہر کا باپ اور وزیر القش کا دوست 12  دجال خونخوار  ابلیس پرست سردار جو اہل اسلام کا قلع قمع کرنے کا بیڑا اٹھاتا ہے 13  روشن رائے / حکیم ہوش ربا  شہر عجائب نگار کا مسلمان حاکم 14  سامری  جمشید کا بھائی اور پرہلاد حق گو کا  بیٹا  15  ملکہ بہار  افراسیاب کی بیگم ملکہ حیرت کی بہن اور نہایت دلکش ساحرہ 16  ہفت پیکر  زبردست ساحر اور طلسم ہفت پیکر کا خدا

 ترجمہ یا تصنیف 
داستان امیر حمزہ کے متعلق عموماً یہ سوال ذہنوں میں پیدا ہوتا ہے کہ آیا یہ داستان اردو داستان گویوں کی طبع زاد ہے یا کسی دوسری زبان کی ادبیات سے اخذ کرکے اسے اردو قالب میں ڈھالا گیا۔ داستان کے مجلدات کا دیباچہ یا عرض ناشر پڑھیں تو معلوم ہوتا ہے کہ اسے منشی نول کشور نے ان داستان گویوں سے فارسی سے ترجمہ کروا کر شائع کیا تھا۔ نیز خود داستان کے مصنفین بھی (غالباً ناشر کی پیروی میں) تواتر کے ساتھ اسے فارسی سے ترجمہ قرار دیتے رہے۔ لیکن داستانی ادب کے تمام محققین نے اپنی تحقیقات میں بالاتفاق اسے خلاف واقعہ قرار دیا اور اسے اردو کی مستقل بالذات تصنیف سمجھا ہے۔ عابد رضا بیدار مقدمہ طلسم ہوش ربا کے دیباچہ میں لکھتے ہیں: "طلسم ہوش ربا تصنیف ہے ترجمہ نہیں! طلسم ہوش ربا، داستان امیر حمزہ کا ایک حصہ بتایا جاتا رہا ہے اور خود داستان ایک قدیم تر فارسی قصہ داستان امیر حمزہ سے ماخوذ بتائی جاتی رہی ہے۔ جبکہ کوئی ایسی قدیم فارسی داستان امیر حمزہ دستیاب نہیں کہ موجودہ ضخیم داستان امیر حمزہ اردو جس کا ترجمہ قرار دی جا سکے اور کوئی فارسی یا اردو داستان امیر حمزہ ایسی موجود نہیں کہ طلسم ہوش ربا جس کا ترجمہ کہی جا سکے۔ بجز اس کے کہ داستان امیر حمزہ اردو، اسی نام کی قدیم فارسی داستان کا چربہ ہے یا اسے اپنا سرچشمہ بنایا ہے۔ اور طلسم ہوشربا قدیم داستان یا اردو داستان سے مستفاد ہے تو محض اس حد تک کہ ناموں میں خاصا اشتراک ہے اور کارناموں میں بھی جابجا اشتراک ہے۔ دراصل اردو والوں نے عظیم تر ادبیات فارسی سے ناتا جوڑنے کی کوشش میں یہ کہنے میں فخر محسوس کیا کہ وہ طلسم خود تصنیف نہیں کر رہے، بلکہ داستان کے اسی نام کے ایک حصے کا ترجمہ پیش کر رہے ہیں۔ تاہم چونکہ یہ امر خلاف واقع تھا اس لیے ایک ہی سانس میں اسے ترجمہ کے ساتھ تصنیف بھی قرار دیتے رہے۔ اس میں ان طلسم کاروں کے ساتھ مطبع کے کار پردازوں اور مالکوں کو بھی برابر کا یا کچھ زیادہ ہی دخل رہا جنھوں نے اسے بھی اپنے بزنس یا تجارتی گر کا حصہ جانا کہ فارسی والوں سے رشتہ ظاہر کیا جاتا رہے کہ انیسویں صدی کے اواخر تک تنہا اردو میں وہ عظمت نہیں تھی جو فارسی کے نام سے وابستگی میں پیدا ہو جاتی تھی۔۔۔۔۔ تصنیف کو ترجمہ کہہ کر پچھلوں سے رشتہ جوڑنے کی کوشش دراصل اس وقت کی ایک اہم قدر کا شریفانہ اظہار تھی کہ کسی سے کچھ لو تو احسان کا تقاضا ہے اس سے زیادہ بتاؤ جتنا اس کا حق ہے۔ اگر پچھلوں نے کوئی طلسم ہوش ربا لکھی تھی تو وہ اگلوں کے لیے انسپائریشن تو بہرحال بنی۔ اس کے کردار لیے، اس کے عیار لیے اور بھی کچھ باتیں آٹے میں نمک کے طور سے لے لیں۔ اب اس سے کیا فرق پڑتا ہے کہ وہ اصل 25 صفحے کی داستان ترجمے میں نو دس ہزار صفحوں پر پھیل گئی۔"مقدمۂ طلسم ہوشربا، خدا بخش اوریئنٹل پبلک لائبریری پٹنہ، ص: 4 - 5

شمس الرحمن فاروقی نے بھی اپنی کتاب داستان امیر حمزہ کے مطالعہ میں اس پر مفصل کلام کیا ہے اور پختہ ثبوتوں، شواہد اور دلائل سے اسے ترجمے کی بجائے اردو داستان گویوں کا طبع زاد قصہ قرار دیا ہے۔

 بچوں کی داستان امیر حمزہ 
اردو ادبیات عالیہ میں داستان کی مرکزی اہمیت کے پیش نظر جہاں اس کے متعدد انتخابات شائع ہوئے، وہاں بچوں اور نو عمر طلبہ کو بھی اس کلاسیک سے روشناس کرانے کی غرض سے اس کی تسہیل شائع ہوئی۔ اول اول مقبول جہانگیر نے بچوں کے لیے آسان زبان میں داستان امیر حمزہ دس حصوں میں شائع کی جس کا پہلا حصہ "بادشاہ کا خواب"، دوسرا "پر اَسرار جزیرہ"، تیسرا "نوشیرواں کی بیٹی"، چوتھا "امیر حمزہ میدان جنگ میں"‍، پانچواں "امیر حمزہ کوہ قاف میں"، چھٹا "شداد جادوگر"، ساتواں "شہزادہ شہریار"، آٹھواں "عیاروں کی حکومت"، نواں "جادو کا شہر" اور دسواں "آخری مہم" تھا۔ بعد ازاں اختر رضوی نے بچوں کے لیے صرف طلسم ہوش ربا کا خلاصہ دس حصوں میں شائع کیا۔ یہ دونوں سلسلے خوب مقبول ہوئے۔

 فہرست 
ذیل میں داستان امیر حمزہ کی تمام چھیالیس جلدوں کی فہرست ضروری تفصیلات کے ساتھ درج ہے۔ساحری، شاہی، صاحب قرانی: داستان امیر حمزہ کا مطالعہ جلد دوم از شمس الرحمن فاروقی، قومی کونسل برائے فروغ اردو زبان، طبع اول 2006ء، ص: 63 تا 77 (داستانوں کے سنہ اشاعت کتاب کی جلد سوم سے ماخوذ ہیں)

 شمار  نام  داستان گو  نول کشوری سنہ اشاعتنسخوں کے اختلاف سے سنہ اشاعت میں اختلاف کا امکان ہے۔ 1  نوشیرواں نامہ، اول  شیخ تصدق حسین   1898ء لکھنؤ 2  ہومان نامہ  احمد حسین قمر  1901ء لکھنؤ 3  نوشیرواں نامہ، دوم  شیخ تصدق حسین  1915 لکھنؤ 4  ہرمز نامہ   شیخ تصدق حسین  1900ء لکھنؤ 5  کوچک باختر   شیخ تصدق حسین  1901ء لکھنؤ 6  بالا باختر   شیخ تصدق حسین  1900ء کانپور 7  ایرج نامہ، اول   شیخ تصدق حسین  1896ء لکھنؤ8  ایرج نامہ، دوم   شیخ تصدق حسین  1898ء لکھنؤ 9  طلسم ہوش ربا، اول   محمد حسین جاہ  1883ء لکھنؤ10  طلسم ہوش ربا، دوم   محمد حسین جاہ  1912ء کانپور11  طلسم ہوش ربا، سوم   محمد حسین جاہ  1892ء لکھنؤ12 بقیہ طلسم ہوش ربا، اول   احمد حسین قمر  1911ء لکھنؤ13 بقیہ طلسم ہوش ربا، دوم   احمد حسین قمر  1911ء لکھنؤ14 طلسم ہوش ربا، چہارم   محمد حسین جاہ  1890ء لکھنؤ15 طلسم ہوش ربا پنجم، اول   احمد حسین قمر  1893ء لکھنؤ12 طلسم ہوش ربا پنجم، دوم   احمد حسین قمر  1893ء لکھنؤ17  طلسم ہوش ربا، ششم   احمد حسین قمر  1893ء کانپور18  طلسم ہوش ربا، ہفتم   احمد حسین قمر  1915ء کانپور19  طلسم فتنۂ نور افشاں، اول   احمد حسین قمر  1896ء لکھنؤ20 طلسم فتنۂ نور افشاں، دوم   احمد حسین قمر  1896ء لکھنؤ21 طلسم فتنۂ نور افشاں، سوم   احمد حسین قمر  1896ء لکھنؤ22 طلسم ہفت پیکر، اول   احمد حسین قمر  1909ء لکھنؤ23 طلسم ہفت پیکر، دوم   احمد حسین قمر  1915ء لکھنؤ24 طلسم ہفت پیکر، سوم   احمد حسین قمر  1913ء لکھنؤ25 طلسم خیال سکندری، اول   احمد حسین قمر 26 طلسم خیال سکندری، دوم   احمد حسین قمر  1900ء لکھنؤ27 طلسم خیال سکندری، سوم  احمد حسین قمر  1900ء لکھنؤ28 طلسم نوخیز جمشیدی، اول  احمد حسین قمر  1901ء لکھنؤ29 طلسم نوخیز جمشیدی، دوم  احمد حسین قمر  1902ء لکھنؤ30 طلسم نوخیز جمشیدی، سوم  احمد حسین قمر  1902ء لکھنؤ31 طلسم زعفران زار سلیمانی، اول  احمد حسین قمر و شیخ تصدق حسین  1905ء لکھنؤ32 طلسم زعفران زار سلیمانی، دوم  احمد حسین قمر و شیخ تصدق حسین  1905ء لکھنؤ33 صندلی نامہ  اسمعیل اثر  1901ء لکھنؤ34 تورج نامہ، اول  پیارے مرزا باعانت شیخ تصدق حسین  1906ء لکھنؤ35 تورج نامہ، دوم  پیارے مرزا باعانت شیخ تصدق حسین و بہ ترتیب و تصحیح اسمعیل اثر  1927ء لکھنؤ36 آفتاب شجاعت، اول  شیخ تصدق حسین  1903ء لکھنؤ37 آفتاب شجاعت، دوم  شیخ تصدق حسین  1903ء لکھنؤ38 آفتاب شجاعت، سوم  شیخ تصدق حسین  1904ء لکھنؤ39 آفتاب شجاعت، چہارم  شیخ تصدق حسین  1905ء لکھنؤ40 آفتاب شجاعت، پنجم، اول  شیخ تصدق حسین  1908ء لکھنؤ41 آفتاب شجاعت، پنجم، دوم  شیخ تصدق حسین  1908ء لکھنؤ42 گلستان باختر، اول  شیخ تصدق حسین  1909ء لکھنؤ43 گلستان باختر، دوم  شیخ تصدق حسین  1909ء لکھنؤ44 گلستان باختر، سوم  شیخ تصدق حسین  1917ء لکھنؤ45  لعل نامہ، اول  شیخ تصدق حسین  1913ء لکھنؤ46  لعل نامہ، دوم  شیخ تصدق حسین  1917ء لکھنؤ

 حوالہ جات 

 بیرونی روابط 
 داستان امیر حمزہ کی کل چھیالیس جلدیں (پی ڈی ایف میں)
 بچوں کی داستان امیر حمزہ مکمل (مقبول جہانگیر)
 بچوں کی طلسم ہوش ربا مکمل (اختر رضوی)

زمرہ:اردو داستان
زمرہ:اردو ناول
زمرہ:پاکستانی لوک کہانیاں
زمرہ:زبانی روایات
زمرہ:سولہویں صدی کی بھارتی کتابیں
زمرہ:سولہویں صدی کی پینٹنگ
زمرہ:سولہویں صدی کی کتابیں
زمرہ:فارسی میں رزمیہ نظمیں
زمرہ:مغلیہ فن
زمرہ:منقش و منور اسلامی مخطوطات
زمرہ:وکٹوریہ البرٹ میوزیم میں ایشیائی نوادرات
زمرہ:ہندوستانی مخطوطات
زمرہ:ہندوستانی مصوری